Peter Christensen (V), 2012-05-08:
I virkeligheden kunne jeg holde den samme tale, som min kollega fru Lykke Friis gjorde for 2 uger siden, for der handlede det om førstebehandling af finanspagten, og i dag handler det om budgetloven.
Kernen i både finanspagten og budgetloven er at sætte sunde økonomiske rammer op for de beslutninger, som vi politikere skal træffe og træffer, og med budgetloven sikre, at de politiske beslutninger også efterleves i virkeligheden.
For hvis vi skal være ærlige, når vi ser tilbage, så har en af de helt store udfordringer været at sikre – især på kommunalt niveau – at de økonomiaftaler, der blev indgået med kommunerne, også blev efterlevet.
Det har ikke været tilfældet, og derfor er den offentlige sektor også kommet til at fylde mere, end der var politisk opbakning til.
Det mest centrale omkring budgetloven er, at vi overholder de budgetter, vi lægger, og det gælder altså både for den kommunale økonomi, for regionerne og for staten.
Så budgetloven er et fundament for en sund økonomisk politik.
Den sætter også et værn op – et godt værn – for når man ser på, hvad den nuværende finansminister lavede af politiske valgprogrammer i sidste valgkamp, så vil vi med den her budgetlov sikre, at det ikke gentager sig.
For selvfølgelig kan man en dag som i dag glæde sig over, at regeringen har besindet sig og lagt en 2020-plan frem, der forholder sig til virkeligheden, men det, vi så før valgkampen, var et økonomisk udspil fra Socialdemokratiet og SF, der hed »Fair Løsning 2020«, som var alt andet end økonomisk ansvarlig.
Det var underfinansieret med 20 mia. kr., og den budgetlov, som finansministeren nu lægger frem, vil forhindre, at det vil kunne gentage sig.
Det glæder jeg mig virkelig over.
Jeg glæder mig også over, at der bag udmøntningen ligger et politisk forlig, og at de partier, der stemmer for denne budgetlov, er enige om, at den ikke kan ændres, medmindre alle partier er enige.
Det betyder, at Enhedslisten ikke vil kunne få indflydelse på budgetloven, at svage sjæle i SF ikke vil kunne ændre den, og det betyder, at vi må forvente, at Enhedslisten ikke vil kunne stå ved de meldinger, som partiet – også i dag med fremlæggelsen af regeringens 2020-plan – er kommet med.
Man er kravlet op i et træ uden grene, og det er svært at komme ned igen uden at falde hårdt på bagdelen, slå sig og erkende, at er man parlamentarisk grundlag bag regeringen, så kan man ikke have den slags uansvarlige holdninger.
Det glæder jeg mig over, og ellers møder vi gerne op til forhandlinger, hvilket vi har gjort med denne budgetlov, men vi vil selvfølgelig have vores indflydelse gjort gældende i det tilfælde.
Jeg glæder mig også over, at budgetloven i sin struktur er fuldstændig identisk med de tanker, som den tidligere regering havde på området, og den nuværende regering har dermed også skiftet holdning og overtaget de tanker, den tidligere regering havde.
I denne omgang skal jeg nok lade være med at læse citater op fra det, der blev sagt fra den nuværende regerings side, da vi lancerede ideen om en budgetlov.
Så skal jeg også lige til slut nå at sige om lovforslag nr. L 167 om Det Økonomiske Råd, at vi synes, det er fint, at vi får et uafhængigt organ, der også kan følge med i, overvåge, sikre og kommentere, at vi politikere overholder den budgetlov, vi selv har vedtaget, altså at de konkrete niveauer for det offentlige forbrug overholdes.
Fremover vil det være sådan – som det jo også er i dag – at Det Økonomiske Råd kan komme med kritik, anbefalinger og gode råd, men det er os politikere, der fastlægger den økonomiske politik.
Men udover at have embedsmændene i Finansministeriet til at lave vurderinger af dansk økonomi – ud over at de selvfølgelig også vil skulle vurdere, hvordan det går med at overholde budgetterne – synes jeg det er glimrende, at vi også får et uafhængigt økonomisk råd til at lave og foretage den samme vurdering.
Det er altid godt, at nogen kigger regeringer efter i sømmene, og holder os folketingsmedlemmer orienteret om, hvad der er fakta i den førte økonomiske politik.
Så Venstre kan – endda med stor glæde – bakke op om begge lovforslag.
Vi genkender dem.
Det var den tidligere finansminister, der satte arbejdet i gang.
Det blev kritiseret hårdt af den nuværende regering, men som på så mange andre områder har det, at der er blevet lagt lidt afstand til alt, hvad der blev sagt før valget, fået regeringspartierne til at besinde sig lidt og se fornuften i de tiltag, vi arbejdede med, og de ønsker, vi havde om at sikre en ansvarlig økonomisk politik.